-Կենտրոնում ուսանում են տարբեր մասնագիտությունների տեր երիտասարդներ, որոնք բոլորն էլ իրենց ոլորտներում որակյալ և կայացած մասնագետներ են, հասարակական ոլորտի հայտնի գործիչներ, գիտությունների թեկնածուներ, դոցենտներ, գիտնականներ, հոգեբաններ, բժիշկներ, քաղաքագետներ, երաժիշտներ, ճարտարապետներ, գործարարներ… Եվ, որ ամենակարևորն է, բոլորն էլ իրենց աշխարհընկալմամբ և հայացքներով մարդասեր, հայրենասեր և բարոյական բարձր արժանիքներ ունեցող մարդիկ են։ Դպրոցում տիրող մթնոլորտը ամբողջովին հիմնված է միասնականության, ներդաշնակության և միմյանց նկատմամբ հարգանքի վրա։ Դպրոցի սաներն առաջնորդվում են ինքնակատարելագործման գաղափարով. ամեն օր, ամեն ժամ աշխատում են թե՛ իրենց մտքի զարգացման, թե՛ որպես մարդ առավել օրինակելի դառնալու ուղղությամբ։ Մեր մյուս կարգախոսն է՝ «Կատարելագործվի՛ր և դարձի՛ր օրինակ մյուսների համար»։ Կարծում եմ՝ հենց սա է միասնականության և համախմբվածության բանաձևը, որով էլ առաջնորդվում է մեր կենտրոնը։